钦定古今图书集成/理学汇编/文学典/第060卷 > 僧贯休
## 钦定古今图书集成/理学汇编/文学典/第060卷 > 僧贯休

按：《全唐诗话》：贯休姓姜，字德隐，婺州兰溪人。钱镠自
称吴越国王，休以诗投之曰：“贵逼身来不自由，几年
勤苦踏林丘。满堂花醉三千客，一剑霜寒十四州。莱
子衣裳宫锦窄，谢公篇咏绮霞羞。他年名上凌烟阁，
岂羡当时万户侯。”镠谕改为“四十州”，乃可相见，曰：“州
亦难添，诗亦难改。然闲云孤鹤，何天而不可飞。”遂入
蜀，以诗投王建曰：“河北河南处处灾，惟闻全蜀少尘
埃。一瓶一钵垂垂老，千水千山得得来。秦苑幽栖多
胜景，巴歈陈贡愧非才。自惭林薮龙钟者，亦得亲登
郭隗台。”建遇之甚厚。建二年春，令诵近诗，时贵戚皆
坐休，欲讽之，乃称《公子行》云：“锦衣鲜华手擎鹘，闲行
气貌多轻忽。稼穑艰难总不知，五帝三皇是何物。”建
称善，贵幸皆怨之。休与齐己齐名，有《西岳集》十卷，吴
融为之序，卒死于蜀按《北梦琐言》：沙门贯休，锺离人也。风骚之外，精于笔
札，举止真率，诚高人也。然不晓时事，往往诋讦朝贤，
他亦不知己之是也非耶。荆州成中令问其笔法，休
曰：“‘此事须登坛而授，非草草而言’。成令御之，乃遽于”
黔中，因病，以《鹤诗》寄意曰：“见说气清邪不入，不知尔
病自何来。”以诗见意也。冯涓大夫有大名于人间，沦
落于蜀，自比杜工部，意谓他人无出其右。休公初至
蜀，先谒韦书记庄，而长乐公后至，遂与相见，欣然抚
掌曰：“我与你阿叔有分。”长乐怒而拂袖。他日谒之，竟
不逢迎，乃曰：“此阿师似我礼拜也。”自是频投刺字，终
为阍者所拒。休谓常公曰：“我得得为渠入蜀，何意见
怪？”国清寺律僧尝许具蒿脯，未得间，姜侍中宅有斋，
律僧先在焉。休公次至，未揖主人大貌，乃拍手谓律
僧曰：“乃蒿饼子何在？”其他皆此类。通衢徒步，行嚼果
子，未尝跨马，时人甚重之，异乎《广宣》、白之流也。